Pakkeüksus

Pakkeüksus (inglise packing unit) Pakendatud toote või toodete käsitsemiseks, ladustamiseks ja transportimiseks sobiva suuruse ja kaaluga ühik, mida saab käsitsi või tõstuki ühe tõstega efektiivselt teisaldada, hoiustada ja transportida. Enamkasutatavateks pakkeüksusteks on kaubaalused, puistaine pehmekonteinerid, vedeliku konteinerid, vedeliku kotid, plastikust kastid, tünnid, vaadid, kanistrid, ratas- ehk rullkonteinerid, tagastatavad konteinerid, mitmesugused mittestandardsete mõõtmetega puidust ja/või vineerist kastid jms. 

 Enamkasutatavad pakkeüksuste liigid 
Kaubaalused

Puistaine pehmekonteinerid

Puistaine pehmekonteiner (inglise big bag; flexible intermediate bulk container; FIBC) on standarditud konteiner erinevate puistainete (väetis, loomasööt, ehitusmaterjal, tööstuslik tooraine jms) graanulitena transportimiseks ja ladustamiseks. Konteiner valmistatakse enamasti paksust kootud polüpropüleenist mõõtudega 110 x 100 (200) cm kandevõimega 500 kg; 1000 kg ja 2000 kg. Konteinerite laadimine toimub kas kaubaalustel või tõstes tõsteaasadest. Konteiner on varustatud kahe või nelja tõsteaasaga käsitsemiseks tõstukitega. Hoiustamine võib toimuda kaubaalustel riiulikohtadel või virnastatult ilma kaubaaluseid kasutamata. Osa konteineritest valmistatakse põhjast avatavatena. 

Vedeliku konteinerid

Vedeliku konteiner (inglise intermediate liquid bulk container; ILBC) on plastikust korduvkasutatav konteiner, mis on mõeldud vedelike veoks ja ladustamiseks. See on hea lahendus vedelike transpordiks ja ladustamiseks, kui kogused pole väga suured jäädes tünni (ca 200–220 l) ja mitmetuhandeliitrise tsisternmahuti vahele. Vedeliku konteinerid leiavad kasutamist tööstusliku tooraine, toiduaine- ja farmaatsiatööstuse tooraine, kemikaalide, lahustite, õlide ja muude vedelike transportimisel ja ladustamisel. 

Vedelikukonteinerid valmistatakse suure tihedusega polüetüleenist (HDPE) ja kinnitatakse puidust või plastikust spetsiaalsele alusele. Konteineri küljed on kaitstud alumiiniumisulamist või terasest torudest valmistatud raamiga, mis võimaldab konteinereid ka virnastada. Mahuti peal, täitmisava ja põhja lähedal esiküljel on tühjendamise kraan, mille abil saab vedelikku väljastada tootmisotstarbel või villida väiksemasse taarasse. 

Konteineri ja aluse mõõtmed võimaldavad käsitseda neid kahveltõstukiga ja hoiustada kaubaaluse riiulitel (riiuli piisava kandevõime korral). Tühje konteinereid on lubatud virnastada üldjuhul kuni neljas kihis. Täidetud konteinerite virnastamise võib olla lubatud, kuid täpsemat infot virnastatavate kihtide kohta tuleb küsida tootjalt või kauba saatjalt. 

Konteinereid valmistatakse kahe erineva mahuga – 275 gallonit (kasutatav ruumala 1040 liitrit) ja 330 gallonit (kasutatav ruumala 1250 liitrit). Enamlevinud välismõõdud on 48“ x 40“ x 46“ (1220 x 1016 x 1168 mm), kuid valmistatakse ka põhja pindalaga 45“ x 45“ (1143 x 1143 mm). 

Vedeliku kotid

Vedeliku kott on konteiner-tüüpi pakend. Vedeliku kott (inglise fluid bag) on spetsiaalsel alusel, nurkadest toetatud plastikust (polüpropüleenist) kahest osast (sisemisest ja välimisest koosnev) kott, mida kasutatakse suure viskoossusega (väikese voolavusega) vedelike transpordiks ja ladustamiseks. Sobivad tooted on määrdeõlid, farmaatsia- ja kosmeetikatööstuse toorained, kleepuvad vedelikud, liimid jms. Valmistatakse kotte mahutavusega 900 liitrit ja 1000 liitrit, kuid osa tootjaid valmistab ka mõnesajaliitriseid kotte. Sisekotil on suletava korgiga väljumisava. 

Vedelikukott koosneb kahest osast – sise- ja väliskotist. Sisemine, õhem kott on eemaldatav välimisest paksemast kotist ning vahetatav uue ja puhta vastu. Väliskott ja alus on hõlpsasti taaskasutatavad, mistõttu pole vaja teha kulutusi nende tagasiveoks. Tootjad pakuvad erinevast materjalist ja erineva paksusega sisekotte vastavalt transporditava toote omadustele ja iseärasustele. Plastikust valmistatud sisekoti keskmine kaal on 4,7 kg. 

Üldjuhul toodetakse vedelikukotte kahes variandis – puidust alusel ja puidust tugipostidega nurkades ja terasest alusel ning terasest tugipostidega. Puidust alusel ja puidust tugipostidega vedelikukotid on mõeldud ühekordseks kasutamiseks (ühe suuna veoks), metallist alusel ja metallist tugipostidega konteinerid aga korduvkasutamiseks. Korduvkasutusega väliskott on kasutatav transportimisel keskmiselt 25 korral, terasest alus ja tugipostid keskmiselt 100 korda. Tagasisuunaliseks veoks võetakse väliskott aluselt ja volditakse kokku. Ka tugipostid võetakse aluse küljest ja asetatakse virna. Sisekoti külge jääb sõltuvalt vedeliku viskoossusest keskmiselt 0,5% tarnitud kauba kogusest. 

Puidust kastid ja konteinerid

Kast (inglise case) on enamasti suurem puidust, vineerist, plastikust või muust materjalist valmistatud vastupidav risttahukakujuline pakkeüksus kauba transportimiseks ja ladustamiseks. Kaste kasutatakse enamasti kallihinnaliste ja/või müügipakendita toodete kaitsmiseks. Puitkast (inglise crate) on risttahukakujuline õhukestest laudadest valmistatud, tavaliselt ühelt küljelt avatav puitpakend kaupade transportimiseks ja ladustamiseks. Puitkaste valmistatakse üldjuhul vastavalt transporditava toote mõõtmetele ja see on kahveltõstukitega käsitsetav. Puitkaste kasutatakse enamasti erinevate masinate ja seadmete transportimiseks ja ladustamiseks. 

Puitkonteiner (inglise chest) valmistatakse puidust (laudadest ja põõnadest) või vineerist ja varustatakse hingedel liikuva kaanega. Konteiner on vastupidav, enamasti korduvkasutatav puitpakend kaupade transportimiseks ja ladustamiseks. 

Plastikust konteinerid (kastid)

Poolautomaatsetes laosüsteemides nagu AS/RS, OSR, liftitorn, vertikaalkarussell, lisaks ka peenkauba läbivooluriiulitel tuleb kasutada hoiu- ja transpordiühikuna kindlaksmääratud mõõtudega plastikust kaste ehk konteinereid. Veidi suuremaid, kaanega suletavaid konteinerid vajatakse tellimuste komplekteerimisel ja sellele järgnevatel jaotusvedudel. 

Tootjad valmistavad väga erinevate mõõtudega kaste, mis ühitatakse terviklikke laosüsteeme planeerivate integraatorite poolt kraanasüsteemide, süstikvankrite, läbivooluriiulite ja konveieritega. Üks kindlamõõduline konteiner peab olema integreeritud laosüsteemides tõrgeteta kasutatav alates hetkest, mil see täidetakse vastuvõtus saabunud toodetega kuni hoiuühiku tühjenemiseni. Vahepeal võidakse liigutada seda kraanasüsteemi, süstikvankrite ja konveierite poolt palju kordi. 

Kõikide kasutatavate konteinerite mõõdud ei pruugi ühtida pakkeüksuste moodulmõõtudega. Kuna saabuva kauba müügipakendid on üldjuhul vastavuses moodulmõõtudega, on hea täita plastikust hoiuühikuid. Sel viisil suudetakse saavutada parim võimalik mahu kasutamine konteinerites. Müügipakendeid (ka väikseid rühmapakendeid) on mugav kasti paigutada ja tiheda hoiustamise tõttu on ka ühiku hoiukulud väiksemad. 

Alljärgnevalt tabel konteinerite mõõtudest, mis on valmistatud 600 x 400 mm pakkemooduli põhjal. Universaalsed konteinerid sobivad kasutamiseks laosüsteemides, läbivooluriiulitel ja mujal. Konteinerite mõõdud sobituvad täielikult EUR/EPAL eri tüüpi kaubaaluste mõõtudega. 

Tünnid

Tünn (inglise drum) on silindrikujuline metallist konteiner-tüüpi pakend (taara), mida kasutatakse väga erinevate vedelate ja pulbriliste kaupade, sageli erinevate ohtlike kaupade veoks ja ladustamiseks. Tüüpiliselt veetakse ja hoitakse tünnides erinevaid õlisid (ka toiduõlisid), lahusteid, kemikaale, toiduainetööstuse toorainet jms. Tünnid on üldjuhul korduvkasutusega taara, mida pärast kasutamist vajadusel erinevate lahustitega või veega pestakse. 

Metallist tünnid valmistatakse terasplekist, kemikaalide transportimise tünne ka roostevaba terasest paksusega 0,9–1,5 mm. Metallist tünnid võivad olla värvitud, tsingitud või kaetud muu pinnakattega. Üha enam on hakatud kasutama ka plastikust tünne. Tünnid võivad olla kas kinnised, korgiga (ka kahe korgiga) suletavad või ühest otsast äravõetava, vitsaga kinnitatava kaanega. Tünnide taarakaalud on enamasti 20–40 kg sõltuvalt tünni mahust ja pleki paksusest. Toodetakse ja kasutatakse 416 l, 322 l, 208 l, 200 l, 100 l, 114 l, 76 l ja väiksema mahuga tünne. Kõige enam kasutatakse 200 l ja 208 l (55 gallonit) mahuga terasplekist valmistatud tünne. 200 l ja 208 l tünnide läbimõõdud on tüüpiliselt vahemikus 500–600 mm ja kõrgused vahemikus 880–920 mm. 

Tünne hoiustatakse vertikaalselt kaubaalustel ja virnades ning horisontaalselt spetsiaalsetel riiulitel. EUR1 tüüpi kaubaalusele mahub 2 tk 208 l tünni, spetsiaalsele alusele mõõtudega 1200 x 1200 mm mahub kõrvuti 4 tünni. Neid käsitsetakse kahveltõstukitega kaubaalustel või tõstuki spetsiaalse lisaseadmega, millega saab haarata tünni vertikaalasendis ülemisest ja alumisest servast. 

Vaadid

Vaat (inglise barrel) on konteiner-tüüpi silindrikujuline, keskosast suurema ja otstest väiksema läbimõõduga puidust, metallvitstega pakend (taara), mida kasutatakse peamiselt alkohoolsete jookide taarastamiseks kääritamisel, transportimiseks ja ladustamiseks. Vaatides hoitakse ja kääritatakse kindlaksmääratud temperatuuritingimustel nii lahjasid kui ka kangeid alkohoolseid jooke. Varem on hoitud ka õlut vaatides. 

Kuna vaate toodetakse peamiselt kallihinnalisest tammepuidust, nende tootmisprotsess nõuab erioskusi, palju käsitööd ning on töömahukas, on vaadid korduvkasutavad. Vaate täidetakse ja tühjendatakse vaadi külje keskosas olevast, puidust korgiga tihedalt suletavast avast. Neid võidakse transportida ja ladustada kaubaalustele asetatuna ja kinnitatuna või ilma kaubaalusteta. 

Esmatarbekauba hulgiladudes võib kohata vaate haruharva. Vaate veetakse nende tootjate juurest alkoholi tootjatele, kus need tootega mitmeks aastaks ladustatakse. Kui tootja ise valmistoote järeltöötluse ja villimisega ei tegele, veetakse vaadid ettevõttesse, kus nende sisu pudelitesse villitakse. Pärast kasutamist veetakse kasutatud vaadid töötlejate juurde, kes need erimenetluste (enamasti põletamise) teel seestpoolt puhastatakse ja kvaliteeti (vedelikupidavust) kontrollitakse. 

Kanistrid

Kanister (inglise canister; can) on suhteliselt väikese mahuga, enamasti kandilise kujuga plastist või metallist konteiner-tüüpi nõu, mida kasutatakse erinevate vedelike hoidmiseks. Kanistreid kasutatakse logistikas üldjuhul siis, kui tünnides tarnitavad vedelikud ja nende hoiustatavad varud osutuvad liialt suureks. 

Kuna kanister peab olema inimjõul, ühe käega tõstetav, ei saa kanistri kaal ja maht olla suur. Tüüpiliselt valmistatakse kanistreid mahuga 10 l, 20 l ja 25 l. Selleks, et kanistreid oleks võimalik transportida kaubaalustel, peavad nende pikkuse ja laiuse mõõdud olema vastavuses pakkemooduli mõõtmetega. 

Tagastatavad konteinerid

Tagastatav konteiner (inglise reusable container; empty) on plastikust, metallist, puidust või vineerist, varieeruva suuruse ja otstarbega konteiner, mida kasutatakse tootmisharu-siseses logistikas erimõõduliste toodete vedamiseks ja hoiustamiseks suurtes mahtudes. Tagastatavad konteinerid on muutunud aja jooksul üha enam kasutatavaiks tänu keskkonnasõbralikkusele ja mugavale ning tõhusale käitlemisele lao- ja veoprotsessis. Keskkonnasäästlikkus väljendub eelkõige asjaolus, et tagastatav konteiner on ladustamisel ja transportimisel enne utiliseerimist kümneid ja sadu kordi kasutatav. 

Tagastatavaid konteinereid kasutatakse peamiselt tootmisettevõtete tarneahelates lõpptooteid valmistavatele koostetehastele komponentide ja sõlmede tarnimisel. Üks suuremaid tagastatavaid konteinereid kasutav valdkond on autotööstus, kus suurem osa tootekomponente ja –sõlmi tarnitakse komponentide tootjailt koostetehastele maantee- või intermodaalsete vedudega. Hulgikaubanduse jaotusahelates kasutatavate rullkonteineritega veetakse kaupu otse kauplustele. 

Tagastatavaid konteinereid on hea kasutada tarneahelates, kus on võimalik konteinerite liikumise jälgimine. Kõikidelt partneritelt nõutakse koostööd konteinerite kasutamise maksimeerimiseks. Kui seda ei tehtaks, tekiks olukord, kus konteinereid kaotatakse, kasutatakse mittesihipäraselt või lihtsalt “unustatakse” ladudesse seisma. Selleks, et konteinerite kasutamine oleks efektiivne, peab veotsükkel olema lühike nii ajas kui ka ruumis. See aitab minimeerida investeeringuid nii konteinerite parki kui ka tagasiveo kulusid. Säästmaks koormaruumi konteinerite tagasiveol on mitmeid konteinereid võimalik panna kokku pinnalaotusteks. 

Tuntakse palju erinevaid tagastatava konteineri liike erinevate kaupade ja kaubagruppide veoks. Osa nendest sobib ka kauba ladustamiseks, osa mitte. Rehvilogistikas tagastatakse rehvikonteinereid ehk rehvikorve . Rehvikonteiner on terasest, tagasiveoks lahti võetav ja kompaktseks muudetavkonstruktsioon rehvide veoks ja hoiustamiseks. Sõltuvalt rehvi suurusest mahutab rehvikorv 50–100 sõiduauto rehvi. Tühja rehvikorvi tagasiveol lastakse rehvikorvi otsad horisontaalasendisse. Rehvikorvi kasutamine võimaldab vedada suuremaid veoseühikuid, vähendada veokulusid koormaruumi parema täituvusega ning saavutada hoiustamisel kaubaaluste kasutamisest suuremat ladustamistihedust. 

Toidukaupade logistikas kasutatakse palju rullkonteinereid. Rullkonteiner ehk rataskonteiner (inglise roll container) on enamasti EUR6/EPAL6 kaubaaluse põhja mõõtudega ratastel, metallist ja avatava küljega konteiner. Rullkonteinerite kõrgus varieerub vahemikus 1,5–2,0m. Tühjalt transportimiseks lükatakse need hingedel kokku ja paigutatakse tihedalt üksteise sisse. 

Tagastatavatest konteineritest on võimalik saada järgmist kasu:

 Parem kaupade kaitsmine veoprotsessis võrreldes kaubaalustega. Väheneb kahjustustest põhjustatud pretensioonide ja   reklamatsioonide hulk.
 Ergonoomiliselt disainitud konteinereid on mugav käsitseda.
 Kulude säästmine, kuna konteinerid on kasutatavad enne amortiseerumist keskmiselt 10 aasta jooksul.
 Kui konteinerid on virnastatavad, saab kaupade ladustamisel kasutada tõhusalt laoruumi. 

Viited

Kategooria:Laondus